
N á v r h

UZNESENIE

NÁRODNEJ RADY SLOVENSKEJ REPUBLIKY


z ...... 2024


k návrhu skupiny poslancov Národnej rady Slovenskej republiky o kompenzácii výpadku príjmu samospráv


Národná rada Slovenskej republiky

berie na vedomie

1. že v roku 2024 boli zaznamenané nižšie príjmy z dane z príjmu fyzických osôb oproti predchádzajúcemu rozpočtovému roku, a táto daň je zároveň primárnym zdrojom financovania miestnych a regionálnych samospráv,

2. že vláda Slovenskej republiky neposkytla mestám, obciam a vyšším územným celkom kompenzáciu výpadku príjmu o ktoré dlhodobo žiadajú ich zastupiteľské združenia, 

3. že finančná situácia miest, obcí a vyšších územných celkov sa dramaticky zhoršuje a že bez vlastného zavinenia sú vystavené tlaku prijímania opatrení v oblasti dotácií, poplatkov a daní, ktoré vedú k ďalšiemu znižovaniu životnej úrovne ľudí, 


konštatuje


že nižším výberom dane z príjmu fyzických osôb došlo v roku 2024 k zhoršeniu finančnej situácie samospráv vo výške 120 miliónov eur oproti rovnakému obdobiu v predchádzajúcom rozpočtovom roku,







dôrazne žiada

vládu Slovenskej republiky, aby okamžite pre mestá, obce a vyššie územné celky ako kompenzáciu výpadku príjmu uvoľnila v roku 2024 sumu 120 miliónov eur, ktorá bude rozdelená v čiastke 36 miliónov eur pre vyššie územné celky a 84 miliónov eur pre obce a mestá. 

					Odôvodnenie

Finančná situácia v obciach, mestách a vyšších územných celkoch sa zhoršila z dôvodu výpadku príjmu dane z príjmu fyzických osôb. Medziročný pokles za prvých sedem mesiacov roka 2024 predstavuje podľa údajov o prevode výnosu dane z príjmu fyzických osôb Ministerstva financií Slovenskej republiky sumu 35 983 000 eur v prípade vyšších územných celkov a 83 965 000 eur v prípade miest a obcí, čo celkovo predstavuje sumu 119 948 000 eur. Berúc do úvahy prognózy ministerstva financií, ale aj schválené rozpočty samospráv či inflačné faktory, je zo strany samospráv legitímne očakávať v aktuálnom roku 2024 rovnaké alebo vyššie príjmy ako boli dosiahnuté v predchádzajúcom kalendárnom roku. Zároveň, berúc do úvahy, vyjadrenia predstaviteľov zastupiteľských organizácií samospráv SK8, Únia miest Slovenska a Združenie miest a obcí Slovenska, ktoré pomenúvajú riziká vyplývajúce z poklesov príjmov na služby a životnú úroveň obyvateľov Slovenskej republiky, navrhujeme, aby Vláda Slovenskej republiky poskytla obciam, mestám a vyšším územným celkom kompenzáciu výpadkov príjmov, ku ktorej došlo aj v dôsledku politických rozhodnutí na centrálnej úrovni vládnutia. 



